П Р О Т О К О Л   № 3
от заседанието на Комисия ”Съдебна администрация” 
към Прокурорската колегия на Висшия съдебен съвет,
проведено на 13.02.2020 г.

Днес, 13.02.2020 г. /четвъртък/ от 11.30 часа се проведе заседание на Комисия “Съдебна администрация” към Прокурорската колегия на Висшия съдебен съвет, в състав: 

ПРЕДСЕДАТЕЛ:  Гергана Мутафова 

ЧЛЕНОВЕ:  Калина Чапкънова 
   Евгени Диков 
						   
На заседанието присъстват: експертният сътрудник на комисията Светла Кирилова – старши експерт – съдебна  администрация в отдел ЧРВССАОСВ и техническият сътрудник Мариана Георгиева.

Д Н Е В Е Н   Р Е Д:

1. ОТНОСНО: Предложение от главния прокурор за увеличаване щатната численост на съдебните служители във Върховна касационна прокуратура и Администрацията на главния прокурор и трансформиране на длъжност във Върховна касационна прокуратура. /вх. № ВСС-1776/12.02.2020 г./

С цел обезпечаване работата в кабинетите на заместниците на главния прокурор и за осигуряване на процеса по медийно отразяване, протоколно обезпечаване и международната дейност в Прокуратурата на РБ във връзка с предстоящата структурна реформа в Администрацията на главния прокурор е необходимо осигуряването на щатни бройки за съдебни служители.

Комисия „Съдебна администрация” предлага на Прокурорската колегия на Висшия съдебен съвет да приеме следното решение:
ПРОЕКТ:

 ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. РАЗКРИВА, на основание чл. 30, ал. 5, т. 8 от ЗСВ, 2 /две/ щатни бройки за длъжност „главен специалист“  в звено „Служители по чл. 26, ал. 2 от ПАПРБ“ във Върховна касационна прокуратура.
2. ДАВА СЪГЛАСИЕ за трансформиране на 1 /една/ щ.бр. за длъжност „младши експерт“ в 1 /една/ щ.бр. за длъжност „главен експерт“ в звено „Служители по чл. 26, ал. 2 от ПАПРБ“ във Върховна касационна прокуратура.
МОТИВИ: Съгласно чл. 26 , ал. 2 от Правилника за администрацията на ПРБ, главният прокурор следва да определи съдебни служители и прокурорски помощници, които да подпомагат работата на заместниците му и са на тяхно пряко подчинение.
Към настоящия момент в кабинетите на тримата заместника на главния прокурор при ВКП са определени следните длъжности за съдебни служители: 2 щ.бр. прокурорски помощник, 3 щ.бр. младши експерт и 1 щ.бр. главен специалист, които са крайно недостатъчни за осигуряване на работата на тримата заместника на главния прокурор. С оглед високата степен на отговорност на функциите на служителите в звено „Служители по чл. 26, ал. 2 от ПАПРБ“ и за уеднаквяване на видовете длъжности и броя на съдебните служители в кабинетите на заместниците на главния прокурор е необходимо да бъде увеличена щатната численост на Администрацията на ВКП.
3. РАЗКРИВА, на основание чл. 30, ал. 5, т. 8 от ЗСВ, 4 /четири/ щатни бройки за съдебни служители в дирекция „Публична комуникация“ в Администрацията на главния прокурор, както следва:
- 1 /една/ щ.бр. за длъжност „Началник отдел „Пресцентър и връзки с обществеността“;
- 1 /една/ щ.бр. за длъжност „Началник отдел „Институционални и международни отношения“;
- 2 /две/ щ.бр. за длъжност „главен експерт“.
МОТИВИ: Съгласно утвърденото длъжностно разписание на съдебните служители в АГП, в сила от 01.01.2020 г., в дирекция „Публична комуникация“ е утвърдена 1 щ.бр. за длъжността „директор“, която да осъществява общото ръководство, координация и контрол на дейността на служителите в дирекцията. Предстои структурна реформа в щата на АГП, при която в дирекцията ще бъдат обособени два отдела – „Пресцентър и връзки с обществеността“ и „Институционални и международни отношения“. В проекта на длъжностно разписание е предвидено тези два отдела да се ръководят от служители на длъжността „Началник отдел“, които да осъществяват ръководството и контрола на дейността на служителите в отделите и да координират процесите по организация, подготовка, реализация и разпространяване на информацията за дейността на Прокуратурата, подготовката и провеждането на вътрешни и външни информационни и комуникационни кампании, медийното отразяване на събитията, свързани с дейността на ПРБ, както и на изявите на главния прокурор и неговите заместници, взаимодействието с говорителите и пресслужбите на прокуратурите в страната, задграничните командировки на магистратите в ПРБ, дейността по международните договори, по които ПРБ е страна, подготовката и реализацията на  международни проекти, връзките с администрациите на други държавни институции и акредитирани чуждестранни мисии у нас и др.
За осигуряването на тези дейности е необходимо щата на АГП, дирекция „Публична комуникация“ да се увеличи с две ръководни и две експертни длъжности.
Към настоящия момент в щатовете на ВКП, ВАП, НСлС и АГП няма незаети щатни бройки, които да бъдат предложени за трансформация, без това да се отрази на нормалното функциониране на съответната структура.
Увеличението на щатната численост на съдебните служители и разликата в размера на възнаграждението на предложената за трансформиране щатна бройка, ще бъде финансово обезпечено за сметка на утвърдения бюджет на ПРБ за 2020 г.
	
ВНАСЯ предложението в заседание на Прокурорската колегия на Висшия съдебен съвет, насрочено на 19.02.2020 г., за разглеждане и произнасяне. 

2. ОТНОСНО: Предложение от главния прокурор за увеличаване щатната численост на служителите в Бюрото по защита при главния прокурор. /вх. № ВСС-1775/12.02.2020 г./

Съгласно разпоредбата на чл. 138, т. 5 от ЗСВ, главният прокурор ръководи Бюрото по защита по Закона за защита на лица, застрашени във връзка с наказателното производство и упражнява функциите на работодател по отношение на служителите в него.
С измененията на Закона за съдебната власт /ДВ, бр. 11/07.02.2020 г./ е изменен и Законът за защита на лица, застрашени във връзка с наказателното производство. Създадена е нова т. 4 в чл. 14, ал. 3, с която на Бюрото се възлагат функции да „организира и осъществява охраната на прокурори и следователи при условия и ред, определени със съвместна инструкция на министъра на правосъдието и главния прокурор, съгласувана с Пленума на Висшия съдебен съвет“.
Идеята на законодателя е да се осигури по-голяма ефективност при осъществяване на охраната на магистрати, застрашени във връзка с изпълнение на служебните им задължения.
Чрез разделянето на функционалните компетентности между служителите на Главна дирекция „Охрана“ и Бюрото по защита към главния прокурор се цели да се постигне оптимално използване на ресурсите на двете структури с оглед намаляване на риска от осъществяване на противоправни посегателства срещу защитените лица при осигуряване на тяхната безопасност.
Възложените нови функции по организиране и осъществяване охраната на магистратите, обосновават необходимост от увеличаване на щатната численост на служителите в Бюрото по защита при главния прокурор.

Комисия „Съдебна администрация” предлага на Прокурорската колегия на Висшия съдебен съвет да приеме следното решение:
ПРОЕКТ:

 ПРОКУРОРСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

РАЗКРИВА, на основание чл. 3, ал. 1 от Правилата за устройството и дейността на Бюрото по защита при главния прокурор и изпълнението на мерките за специална защита, 36 /тридесет и шест/ щатни бройки за служители в Бюрото по защита при главния прокурор.
МОТИВИ: Към настоящия момент, съгласно утвърденото длъжностно разписание, в щата на Бюрото са утвърдени общо 98 щ.бр. Щатната численост на служителите в Бюрото не е променян от преминаването на структурата към главния прокурор през 2014 г.
След извършен анализ на конкретните потребности за кадровото обезпечаване, при съобразяване с утвърдените щатни длъжности на магистратите в ПРБ, щатът на Бюрото по защита при главния прокурор следва да се увеличи с 36 щ бр.
Увеличението на щатната численост на служители в Бюрото по защита ще бъде осигурено със средства от целево финансиране, за което е инициирано писмо до Министъра на финансите.

ВНАСЯ предложението в заседание на Прокурорската колегия на Висшия съдебен съвет, насрочено на 19.02.2020 г., за разглеждане и произнасяне. 

ПРЕДСЕДАТЕЛ 
НА КОМИСИЯТА:      /п/
			   ГЕРГАНА МУТАФОВА